钦定古今图书集成/明伦汇编/家范典/第103卷
## 钦定古今图书集成/明伦汇编/家范典/第103卷

| 钦定古今图书集成 明伦汇编 第一百三卷 |

| |

钦定古今图书集成明伦汇编家范典

第一百三卷目录

宗族部纪事一

家范典第一百三卷

《史记五帝本纪》：“帝喾高辛者，黄帝之曾孙也。颛顼崩，
高辛即帝位。高辛于颛顼为族子。”

《左传》：“昔高阳氏有才子八人，苍舒、𬯎敳、梼戭、大临、尨
降、庭坚、仲容、叔达、齐圣、广渊、明、允、笃、诚，天下之民谓
之八恺。高辛氏有才子八人，伯奋、仲堪、叔献、季仲、伯
虎、仲熊、叔豹、季狸、忠、肃、共、懿、宣、慈、惠、和，天下之民谓
之八元。”此十六族也，世济其美，不陨其名，以至于尧，
尧不能举，舜臣尧举八恺，使主后土，以揆百事，莫不
时序，地平天成。“举《八元》，使布五教于四方。”父义，母慈，
兄友，弟恭，子孝，内平外成。

《国语》：宣王欲得国子之能导训诸侯者，樊穆仲曰：“鲁
侯孝。”王曰：“何以知之？”对曰：“肃恭明神，而敬事耇老。赋
事行刑，必问于遗训而咨于故实。不干所问，不犯所
咨。”王曰：“然则能训治其民矣。”乃命鲁孝公于夷宫。
《左传》庄公二十三年：晋桓、庄之族偪，献公患之。士𫇭
曰：“去富子，则群公子可谋也已。”公曰：“尔试其事。”士𫇭
与群公子谋，谮富子而去之。二十四年，晋士𫇭又与
群公子谋，使杀游氏二子。士𫇭告晋侯曰：“可矣。不过
二年，君必无患。”二十五年，晋士𫇭使群公子尽杀游
氏之族，乃城聚而处之。冬，晋侯围聚，尽杀群公子。
宋成公卒。于是公子成为右师，公孙友为左师，乐豫
为司马，鳞矔为司徒，公子荡为司城，华御事为司寇。
昭公将去群公子，乐豫曰：“不可。公族，公室之枝叶也。
若去之，则本根无所庇荫矣。《葛藟》犹能庇其本根，故
君子以为比，况国君乎？此谚所谓庇焉而纵寻斧焉
者也，必不可。君其图之。亲之以德，皆股肱也。谁为携
贰？若之何去之？”不听。穆、襄之族率国人以攻公，杀公
孙固、公孙郑于公宫。六卿和公室，乐豫舍，司马以让
公子卬。昭公即位而葬。《书》曰“宋人杀其大夫。”不称名，
众也，且言非其罪也。

初，骊姬之乱，诅无畜群公子，自是晋无公族。及成公
即位，乃宦卿之适子而为之田，以为公族。又宦其馀
子亦为馀子，其庶子为公行。晋于是有公族、馀子、公
行。赵盾请以括为公族，曰：“君姬氏之爱子也。微君姬
氏，则臣狄人也。”公许之。冬，赵盾为旄车之族，使屏季
以其故族为公族大夫。

司城荡卒，公孙寿辞司城请，使意诸为之。既而告人
曰：“君无道，吾官近，惧及焉。弃官，则族无所庇。子，身之
贰也，姑纾死焉。虽亡子，犹不亡族。”

郑襄公将去穆氏而舍子良。子良不可，曰：“穆氏宜存，
则固愿也；若将亡，则亦皆亡，去疾何为？”乃舍之，皆为
大夫。

宣公十三年冬，晋人讨邲之败与清之师，归罪于先
縠而杀之，尽灭其族。君子曰：“恶之来也，己则取之。”其
先縠之谓乎！

齐侯使晏婴请继室于晋，叔向从之宴，相与语。叔向
曰：“齐其何如？”晏子曰：“此季世也。”叔向曰：“然虽吾公室，
今亦季世也。”晏子曰：“子将若何？”叔向曰：“晋之公族尽
矣。肸闻之，公室将卑，其宗族枝叶先落，则公从之。肸
之宗十一族，惟羊舌氏在而已，肸又无子，公室无度，
幸而得死，岂其获祀？”

子皮之族，饮酒无度，故马师氏与子皮氏有恶。“齐师
还自燕”之月，罕朔杀罕魋，罕朔奔晋。

周巩简公弃其子弟而好用远人。二年夏四月辛酉，
巩氏之群弟子贼简公。

宋公使乐大心盟于晋，且逆乐祁之尸，辞伪有疾，乃
使向巢如晋盟，且逆子梁之尸。子明谓桐门右师出
曰：“吾犹衰绖，而子击钟，何也？”右师曰：“丧不在此故也。”
既而告人曰：“己衰绖而生子，余何故舍钟？”子明闻之，
怒言于公曰：“右师将不利于戴氏，不肯适晋，将作乱
也。不然，无疾。”乃逐桐门右师。〈注〉子明，乐祁之子。右师
乐大心，子明族父也。右师往子明，子明逐使出门，忿
其不逆父丧，无同族之恩也。

《国语》：韩献子老，使公族穆子受事于朝。辞曰：“厉公之
乱，无忌备公族，不能死。臣闻之曰：‘无功庸者，不敢居
高位。今无忌知不能匡君，使至于难，仁不能救，勇不
能死，敢辱君朝，以忝韩宗，请退也’。”固辞不立。悼公闻
之，曰：“难虽不能死君而能让，不可不赏也。”使掌公族
大夫。

夏，父弗忌为宗烝，将跻僖公宗有司曰：“非昭穆也。”曰“我为宗伯。明者为昭，其次为穆，何常之有？”有司曰：“夫
宗庙之有昭穆也，以次世之长幼，而等胃之亲疏也。
夫祀，昭孝也，各致齐敬于其皇祖，昭孝之至也。故工
史书世，宗祝书昭穆，犹恐其逾也。今将先明而后祖，
自元王以及主癸，莫若汤；自稷以及王季，莫若文、武。
商周之烝也，未尝跻。汤与文武为逾也，鲁未若商、周
而改其常，无乃不可乎？”弗听，遂跻之。展禽曰：“夏父弗
忌，必有殃。夫宗有司之言顺矣，僖又未有明焉。犯顺
不祥；以逆训民，亦不祥；易神之班亦不祥；不明而跻
之，亦不祥；犯鬼道二，犯人道二，能无殃乎？”侍者曰：“若
有殃焉在，抑刑戮也？其夭札也？”曰：“未可知也。”若血气
强固，将寿宠得没。虽寿而没，不为无殃。既其葬也，焚
烟彻于上。

反自鄢。范文子谓其宗祝曰：“君骄泰而有烈。夫以德
胜人者，犹惧失之，而况骄泰乎？君多私，今以胜归，私
必昭昭。私难必作，吾恐及焉。凡吾宗祝为我祈死，先
难为免。”七年夏，范文子卒。冬，难作，始于三郤，卒于公。
知。宣子将以瑶为后知。果曰：“不如宵也。”宣子曰：“宵也
狠。”对曰：“宵之狠在面，瑶之狠在心。心狠败国，面狠不
害。”瑶之贤于人者五，其不逮者一。美鬓长大则贤，射
御足力则贤，伎艺毕给则贤，巧文辩惠则贤，彊毅果
敢则“贤，如是而甚不仁。以其五贤陵人，而以不仁行
之，其谁能待之？若果立瑶也，知宗必灭。”弗听。知果别
族于太史为辅氏。及知氏之亡，唯辅果在。

《孔丛子杂训篇》：“鲁人有同姓死而勿吊者，人曰：‘在礼，
当免不免，当吊不吊，有司罚之。如之何子之无吊也’？
答曰：‘吾以其疏远也’。子思闻之曰：‘无恩之甚也。昔者
季孙问于夫子曰：‘百世之宗，有绝道乎’？子曰：‘继之以
姓，义无绝也。故同姓为宗，合族为属，虽国子之尊，不
废其亲，所以崇爱也。是以缀之以食，序列昭穆，万世
婚姻不通’’”，忠笃之道然也。

《新序》：齐崔杼者，齐之相也，弑庄公止太史无书君弑
及贼，太史不听，遂书“贼”曰：“崔杼弑其君，崔子杀之，其
弟又嗣书之，崔子又杀之，死者二人，其弟又嗣复书
之，乃舍之。”南史氏是其族也，闻太史尽死，执简以往，
将复书之，闻既书矣，乃还。君子曰：“古之良史。”

《说苑》：楚令尹子文之族有干法者，廷理拘之，闻其令
尹之族也而释之。子文召廷理而责之曰：“凡立廷理
者，将以司犯王令而察触国法也。夫直士持法，柔而
不挠，刚而不折。今弃法而背令，而释犯法者，是为理
不端，怀心不公也。岂吾营私之意也，何廷理之駮于
法也？吾在上位，以率士民，士民或怨，而吾不能免之
于法。今吾族犯法甚明，而使廷理因缘吾心而释之，
是吾不公之心明著于国也。执一国之柄，而以私闻，
与吾生不以义，不若吾死也。”遂致其族人于廷理曰：
“不是刑也，吾将死。”廷理惧，遂刑其族人。成王闻之，不
及履而至于子文之室，曰：“寡人幼少，置理失其人，以
违夫子之意。”于是黜廷理而尊子文，使及内政。国人
闻之曰：“若令尹之公也，吾党何忧乎？”乃相与作歌曰：
“子文之族，犯国法程。廷理释之”，子文不听。恤顾怨萌，
方正公平。

《史记秦始皇本纪》：“二世即位，乃遵用赵高行诛大臣
及诸公子，以罪过连逮少近官三郎，无得立者，而六
公子戮死于杜，公子将闾昆弟三人囚于内宫，议其
罪。独后二世使使令将闾曰：‘公子不臣，罪当死，吏致
法焉。将闾曰：‘阙廷之礼，吾未尝敢不宾赞也；廊庙之
位，吾未尝敢失节也；受命应对，吾未尝敢失辞也。何
谓不臣？愿闻罪而死’’。”使者曰：“臣不得与谋”，奉书从事
将闾乃仰天大呼天者三，曰：“天乎！吾无罪！”昆弟三人
皆流涕，拔剑自杀。宗室振恐。

《李斯传》二世。然高之言，乃更为法律。于是群臣诸公
子有罪，辄下高令鞫治之。杀大臣蒙毅等公子十二
人，僇死咸阳市，十公主矺死于杜，财物入于县官相
连坐者不可胜数。公子高欲奔，恐收族，乃上书曰：“先
帝无恙时，臣入则赐食，出则乘舆。御府之衣，臣得赐
之；中厩之宝马，臣得赐之。臣当从死而不能，为人子
不孝，为人臣不忠。不忠者，无名以立于世。臣请从死，
愿葬郦山之足，唯上幸哀怜之。”书上，胡亥大说，召赵
高而示之，曰：“此可为急乎？”赵高曰：“人臣当忧死而不
暇，何变之得谋？”胡亥可其书，赐钱十万以葬。法令诛
罚日益刻深，群臣人人自危，欲畔者众。

《汉书疏广传》：“广既归乡里，日令家共具设酒食，请族
人故旧宾客与相娱乐，数问其家，金馀尚有几所，趣
卖以共具。居岁馀，广子孙窃谓其昆弟老人：广所爱
信者曰：‘今日饮食废且尽，宜说君买田宅’。老人为广
言，广曰：‘吾此金者，圣主所以惠养老臣也。故乐与乡
党宗族共飨其赐，以尽吾馀日’。于是族人说服。”
《朱邑传》：“邑身为列卿，居处俭节，禄赐以共九族乡党，
家无馀财。”

《后汉书光武帝纪》：建武十七年：“冬十月甲申，幸章陵，
修园庙，祠旧宅，观田庐，置酒作乐，赏赐。时宗室诸母因酣悦，相与语曰：‘文叔少时谨信，与人不款曲，惟直
柔耳。今迺能如此’！”帝闻之，大笑曰：“吾理天下，亦欲以
柔道行之。”迺悉为舂陵宗室起祠堂。

《顺阳怀侯嘉传》：“嘉字孝孙，光武族兄也。嘉少孤，性仁
厚，南顿君养视如子。”

《耿纯传》：世祖自蓟东南驰，纯与从昆弟䜣宿、植共率
宗族宾客二千馀人，老病者皆载木自随，奉迎于育。
拜纯为前将军，封耿乡侯。䜣宿、植皆偏将军，使与纯
居前。降宋子，从攻下曲阳及中山。是时郡国多降邯
郸者，纯恐宗家怀异心，迺使䜣宿归烧其庐舍。世祖
问纯故，对曰：“窃见明公单车临河北，非有府藏之蓄，
重赏甘饵，可以聚人者也。徒以恩德怀之，是故士众
乐附。今邯郸自立，北州疑惑，纯虽举族归命，老弱在
行，犹恐宗人宾客半有不同心者，故燔烧屋室，绝其
反顾之望。”世祖叹息。及世祖至营，劳纯曰：“军营进退
无常，卿宗族不可悉居军中。”迺以纯族人耿伋为蒲
吾长，悉令将亲属居焉。世祖即位，封纯高阳侯，击刘
永于济阴，下定陶。初，纯从攻王郎，堕马折肩，时疾发，
迺还诣怀宫。帝问：“卿兄弟谁可使者？”纯举从弟植。于
是使植将纯营，纯犹以前将军从。十三年，卒官，谥曰
成侯。子阜嗣。植后为辅威将军，封武邑侯。宿至代郡
太守，封遂乡侯。䜣为赤眉将军，封著武侯，从邓禹西
征，战死云阳。凡宗族封列侯者四人，关内侯者三人，
为《二千石》者九人。

《秦彭传》：彭字伯平，扶风茂陵人也。自汉兴之后，世位
相承，六世祖袭为颍川太守，与群从同时为二千石
者五人，故三辅号曰“万石秦氏。”

《韦彪传》：“彪清俭好施，禄赐分与宗族，家无馀财。”
《宣秉传》：“秉性节约，所得禄俸，辄以收养亲族，其孤弱
者，分与田地，自无担石之储。”

《王丹传》：“丹好施周急，会前将军邓禹西征关中，军粮
乏，丹率宗族上麦二千斛。”

《郭伋传》：“伋以老病上书乞骸骨，二十二年，征为太中
大夫，赐宅一区及帷帐钱谷，以充其家。伋辄散与宗
亲九族，无所遗馀。”

《廉范传》：“范世在边，广田地，积财粟，悉以赈宗族朋友。”
《樊宏传》：“宏为人谦柔畏慎，宗族染其化，未尝犯法，帝
甚重之。”

《阴识传》：“刘伯升起义兵，识时游学长安，闻之，委业而
归，率子弟宗族宾客千馀人往诣伯升，伯升乃以识
为校尉。”

《虞延传》：“王莽末，天下大乱，延常婴甲胄，拥卫亲族，捍
御钞盗，赖其全者甚众。延从女弟年在孩乳，其母不
能活之，弃于沟中。延闻其号声，哀而收之，养至成人。”
〈注〉谢《承书》曰：“养育成人”，以妻同县人王氏。

《梁竦传》：“竦性好施，不事产业。长嫂舞阴公主赡给诸
梁，亲疏有序，特重敬竦，虽衣食器物，必有加异。竦悉
分与亲族，自无所服。”

《第五伦传》：“伦少介然有义行。王莽末，盗贼起，宗族闾
里争往附之。伦乃依险固筑营壁，有贼辄奋厉其众，
引彊持满以拒之。铜马赤眉之属，前后数十辈，皆不
能下。”

《刘般传》：“般字伯兴。建初二年，迁宗正。其收恤九族，行
义尤著，时人称之。”

《朱晖传》：“建初中，南阳大饥，米石千馀，晖尽散其家资，
以分宗里故旧之贫羸者，乡族皆归焉。”

《董卓传》：“卓为太师，于是宗族内外，并居列位。”

《童恢传》：“恢父仲玉遭世凶荒，倾家赈恤，九族乡里，赖
全活者以百数。”

《周泽传》：“孙堪字子稚，河南缑氏人也。有志操。王莽末，
兵革并起，宗族老弱在营保间，堪常力战陷敌，无所
回避，数被创刃，宗族赖之，郡中咸服其义勇。”

《赵苞传》：“苞字威豪，甘陆东武城人。从兄忠为中常侍，
苞深耻其门族有宦官名势，不与忠交通。”

《折像传》：“像字伯式，广汉雒人也。其先张江者，封折侯，
曾孙国为郁林太守，徙广汉，因封氏焉。国生像，国有
赀财二亿，家僮八百人。像幼有仁心，不杀昆虫，不折
萌芽，能通京氏《易》，好黄老言。及国卒，感多藏厚亡之
义，乃散金帛资产，周施亲疏。或谏像曰：‘君三男二女，
孙息盈前，当增益产业，何为坐自殚竭乎’？”像曰：“昔斗
子文有言：‘我乃逃祸，非避富也。吾门户殖财日久，盈
满之咎，道家所忌。今世将衰，子又不才不仁而富，谓
之不幸。墙隙而高，其崩必疾也’。”智者闻之咸服焉。自
知亡日，召宾客九族，饮食辞诀，忽然而终，时年八十
四，家无馀资，诸子衰劣，如其言云。

《张俭传》：“俭字元节，延熹八年，为东部督邮。时中常侍
侯览家在防东，残暴百姓，所为不轨。俭举劾览及其
母罪恶，请诛之。由是结仇览等。乡人朱并告俭为党，
于是刊章讨捕，俭得亡命，望门投止，莫不破家相容，
宗亲并殄灭，郡县为之残破。”

《尹勋传》：“勋字伯元，河南巩人也。家世衣冠，伯父睦为司徒，兄颂为太尉，宗族多居贵位者，而勋独持清操，
不以地势尚人。”

《周党传》：“党字伯况，太原广武人也。家产千金，少孤，为
宗人所养，而遇之不以理。及长又不还其财。党诣乡
县讼主乃归之，既而散与宗族。”

《荀恁传》：“恁字君大，少修清节，资财千万，父越卒，悉散
与九族，隐居山泽，以求厥志。”

《种暠传》：“暠父为定陶令，有财三千万。父卒，暠悉以赈
恤宗族及邑里之贫者。”

《刘陶传》：“陶为人居简，不修小节。所与交友，必也同志。
好尚或殊，富贵不求合；情趣苟同，贫贱不易意。”同宗
刘恺，以雅德知名，独深器陶。

《荀淑传》：“淑弃官归，闲居养志，产业每增，辄以赡宗族
知友。”

《赵岐传》：“岐字邠卿，仕州郡，以廉直疾恶见惮。京兆尹
延笃以为功曹。先是，中常侍唐衡兄玹为京兆虎牙
都尉，郡人以玹进不由德，皆轻侮之。岐及从兄袭又
数为贬议，玹深毒恨。延熹元年，玹为京兆尹，岐惧祸
及，乃与从子戬逃避之。玹果收岐家属宗亲，陷以重
法，尽杀之。岐遂逃难四方，江淮海岱，靡所不历。”
《荀彧传》：“彧，颍川颍阴人。董卓之乱，弃官归乡里。同郡
韩融，时将宗亲千馀家，避乱密西山中。彧谓父老曰：
‘颍川，四战之地也。天下有变，常为兵冲。密虽小固，不
足以捍大难，宜亟避之。乡人多怀土不能去，会冀州
牧同郡韩馥遣骑迎之，彧乃独将宗族从馥，留者后
多为董卓将李傕所杀略焉’。”

《三国志董和传》。“和字幼宰。南郡枝江人也。其先本巴
郡江州人。汉末。和率宗族西迁。”

《刘琰传》：“琰字威硕，鲁国人也。先主在豫州，辟为从事，
以其宗姓，有风流，善谈论，厚亲待之。”

《荀彧传》：“彧字文若。兴平八年，太祖封彧为万岁亭侯。
彧谦冲节俭，禄赐散之宗族知旧，家无馀财。”

《温恢传》：恢父恕为涿郡太守卒。恢年十五，送丧还归
乡里，内足于财，恢曰：“世方乱，安以富为？”一朝尽散，振
施宗族。州里高之，比之郇越。

《许褚传》：“褚勇力绝人，汉末聚少年及宗族数千家，共
坚壁以御寇。”

《杨俊传》：“俊以兵乱方起，而河内处四达之衢，必为战
场，乃扶持老弱诣京密山间，同行者百馀家，俊赈济
贫乏，通共有无。宗族知故为人所略作奴仆者凡六
家，俊皆倾财赎之。”

《崔林传》：林少时晚成，宗族莫知，惟从兄琰异之。
《先主传》：先主舍东南角篱上有桑树生高五丈馀，遥
望见童童如小车盖，往来者皆怪此树非凡，或谓当
出贵人。先主少时，与宗中诸小儿于树下戏言：“吾必
当乘此羽葆盖车。”叔父子敬谓曰：“汝勿妄言，灭吾门
也。”同宗刘德然父元起常资给先主与德然等，元起
妻曰：“各自一家。何能常尔邪？”起曰：“吾宗中有此儿。非
常人也。”

《杨阜传》：“马超击陇上郡县，陇上郡县皆应之，惟冀城
奉州郡以固守。超尽兼陇右之众，而张鲁又遣大将
杨昂以助之，凡万馀人攻城。阜率国士大夫及宗族
子弟胜兵者千馀人，使从弟岳于城上作偃月营，与
超接战拒守。”

《田畴传》：刘虞为公孙瓒所害，畴北归，率举宗族他附，
从数百人，扫地而盟曰：“君仇不报，吾不可以立于世。”
遂入徐无山中，营深崄平敞地而居，躬耕以养父母。
百姓归之，数年间至五千馀家。建安十二年，太祖辟
为蓨令，赐畴车马谷帛，皆散之家族知旧。

《全琮传》：“琮既亲重，宗族子弟并蒙宠贵，赐累千金。”〈注〉
《江表传》曰：“琮还，经过钱塘，修祭坟墓，麾幢节盖，曜于
旧里。请会邑人平生知旧宗族六亲，施散惠与，千有
馀万本，士以为荣。”

《邓艾传》：“艾字士载，义阳棘阳人也。少孤，太祖破荆州，
徙汝南为农民养犊。年十二，随母至颍川，读故太丘
长陈寔碑文，言文为世范，行为士则。”艾遂自名范，字
士则。后宗族有与同者，故改焉。

《会稽典录》：“丁览子固，少丧父，独与母居。家贫守约，色
养致敬。族弟孤弱，与同寒温。”

虞翻子耸疾俗丧祭无度弟昺卒祭以少牢酒饭而
已当时族党并遵行之。

《刘先主志》：先主与宗人刘德然、辽西公孙瓒，俱事故
九江太守同郡卢子干。群下劝先主纳刘瑁妻，先主
嫌其同族。法正曰：“论其亲疏，何异晋文之于子圉乎？”
从之。

《晋书王导传》：“王敦之反也，刘隗劝帝悉诛王氏，论者
为之危心。导率群从昆弟子侄二十馀人，每旦诣台
待罪。帝以导忠节有素，特还朝服召见之。导稽首谢
曰：‘逆臣贼子，何世无之，岂意今者近出臣族’！帝跣而
执之曰：‘茂弘方托百里之命于卿，是何言邪’！乃诏曰：
‘导以大义灭亲，可以吾为安东时节假之’。”及敦得志加导守尚书令。初，西都覆没，海内思主，群臣及四方
并劝进于帝。时王氏彊盛，有专天下之心，敦惮帝贤
明，欲更议所立，导固争乃止。及此役也，敦谓导曰：“不
从吾言，几至覆族。”导犹执正议，敦无以能夺。

《氾毓传》：毓字稚春，济北卢人也。奕世儒素，敦睦九族，
客居青州，逮毓七世，时人号其家“儿无常父，衣无常
主。”

《王衍传》：衍尝因宴集，为族人所怒，举樏掷其面，衍初
无言，引王导共载而去，然心不能平，在车中揽镜自
照，谓导曰：“尔看吾目光，乃在牛背上矣。”

《阮籍传》：籍容貌瑰杰，志气宏放，傲然独得，任性不羁，
而喜怒不形于色。或闭户视书，累月不出，或登临山
水，经日忘归。博览群籍，尤好庄老，嗜酒能啸，善弹琴。
当其得意，忽忘形骸。时人多谓之痴。惟族兄文业每
叹服之，以为胜己。由是咸共称异。

《阮咸传》：咸与叔父籍居道南，诸阮居道北，北阮富而
南阮贫。七月七日，北阮盛晒衣服，皆锦绮粲目，咸以
竿挂大布犊鼻于庭，人或怪之，答曰：“不能免俗，聊复
尔耳。”

《刘乔传》：“乔孙耽，字敬道。少有行检，以义尚流称，为宗
族所推。”

《刘曜载记》：曜字永明，元海之族子也。少孤，见养于元
海。幼而聪慧，有奇度。年八岁，从元海猎于西山，遇雨，
止树下，迅雷震树，旁人莫不颠仆，曜神色自若，元海
异之曰：“此吾家千里驹也，从兄为不亡矣。”

《应詹传》：“詹字思远，汝南南顿人，魏侍中璩之孙也。詹
幼孤，家富于财，年又稚弱，乃请族人共居，委以资产，
情若至亲，世以此异焉。”

《谢安传》：安子琰以贞干称，美风姿，与从兄护军淡虽
比居不往来，宗中子弟，惟与才令者数人相接。
《顾和传》：和字君孝，二岁丧父，总角便有清操。族叔荣
雅重之，曰：“此吾家麒麟，兴吾宗者，必此子也。”时宗人
球亦有令闻，为州别驾，荣谓之曰：“卿速步，君孝超卿
矣。”

《范隆传》：“隆生而父亡，年四岁又丧母，单孤无缌功之
亲，疏族范广愍而养之，迎归教书，为立祠堂。隆好学
修谨，奉广如父。”

《氾腾传》：腾举孝廉，除郎中，属天下兵乱，去官，叹曰：“生
于乱世，贵而能贫，乃可以免。”散家财五十万，以施宗
族，柴门灌园，琴书自适。

《夏统传》：统字仲御，会稽永兴人也。幼孤贫，养亲以孝
闻，睦于兄弟，每采梠求食，星行夜归，或至海边拘
𧑅以资养，雅善谈论。宗族劝之仕，谓之曰：“卿清亮质
直，可作郡纲纪，与府朝接，自当显至，如何甘辛苦于
山林，毕性命于海滨也？”统浡然作色曰：“诸君待我乃
至此乎！使统属太平之时，当与元凯评议出处。遇浊
代，念与屈生同污共泥。若污隆之间，自当耦耕沮溺，
岂有辱身曲意于郡府之间乎！”闻君之谈，不觉寒毛
“尽戴，白汗四匝，颜如渥丹，心热如炭，舌缩口张，两耳
壁塞也。”言者大惭。统自此遂不与宗族相见。会母疾，
统侍医药，宗亲因得见之。其从父敬宁祠先人迎女
巫章丹、陈珠二人，并有国色，庄服甚丽，善歌舞，又能
隐形匿影。甲夜之初，撞钟击鼓，间以丝竹，丹、珠乃拔
刀破舌，吞刀吐火，云雾杳冥，流光电发，统诸从兄弟
欲往观之，难统于是共绐之曰：“从父间疾病得瘳，大
小以为喜庆，欲因其祭祀，并往贺之。卿可俱行乎？”统
从之入门，忽见丹珠在中庭，轻步佪儛，灵谈鬼笑，飞
触挑拌，酬酢翩翻。统惊愕而走，不由门破藩直出。归
责诸人曰：“昔淫乱之俗兴，卫文公为之悲惋，䗖𬟽之
气，见君子尚不敢指。”季桓纳齐女，仲尼载驰而退。子
路见夏南愤恚而忼，忾：“吾常恨不得顿叔向之头，陷
华父之眼，奈何诸君迎此妖物，夜与游戏，放傲逸之
情，纵奢淫之行，乱男女之礼，破贞高之节，何也？”遂隐
床上，被发而卧，不复言。众亲踧踖，即退，遣丹珠，各各
分散。

《魏舒传》：舒有威重德望，禄赐散之九族，家无馀财。
《周浚传》：武帝问浚：“卿宗后生称谁为可？”答曰：“臣叔父
子恢称重臣宗，从父子馥称清臣宗。”帝并召用。
《石季龙载记》：季龙，勒之从子也。名犯太祖庙讳，故称
字焉。祖曰㔨邪，父曰寇觅。勒父朱幼而子季龙，故或
称勒弟焉。年六七岁，有善相者曰：“此儿貌奇有壮，骨
贵不可”言。永兴中，与勒相失。后刘琨送勒母王及季
龙于葛陂，时年十七矣。性残忍，好驰猎，游荡无度，尤
善弹，数弹人，军中以为毒患。勒白王，将杀之，王曰：“快
牛为犊子时，多能破车，汝当小忍之。”年十八，稍折节，
身长七尺五寸，趫捷便弓马，勇冠当时，将佐亲戚莫
不敬惮，勒深嘉之，拜征虏将军。所为酷虐，军中有勇
干策略与己侔者，辄方便害之，前后所杀甚众。至于
降城陷垒，不复断别善恶，坑斩士女，鲜有遗类。勒虽
屡加责诱，而行意自若，然御众严而不烦，莫敢犯者，

阳侯。勒即大单于赵王位，署为单于元辅、都督禁卫
诸军事，迁侍中、开府，进封中山公。及勒僭号，授太尉，
守尚书令，进封为王，邑万户。季龙自以勋高一时，谓
勒即位之后，大单于必在己，而更以授其子弘。季龙
深恨之，私谓其子邃曰：“主上自都襄国以来，端拱指
授，而以吾躬当矢石，二十馀年，南擒刘岳，北走索头，
东平齐、鲁，西定秦雍，克殄十有三州，成大赵之业者，
我也。大单于之望，实在于我，而授黄吻婢儿，每一忆
此，令人不复能寝食。待主上晏驾之后，不足复留种
也。”咸康元年，季龙废勒子弘，群臣以下，劝称尊号。
《宋书·刘怀慎传》，“怀慎，少谨慎质直，景平元年，迁护军
将军，特赐班于宗族，家无馀财。”

《刘粹传》：“粹以义功封西安县五等侯，军还，转中军谘
议参军。卢循逼京邑，京口任重，太祖时年四岁，高祖
使粹奉太祖镇京城，转游击将军，迁建威将军，江夏
相，卫将军。毅，粹族兄也。粹尽心高祖，不与毅同。高祖
欲谋毅，众并疑粹在夏口，高祖愈信之。及大军至，粹
竭其诚力。事平，封滠县男，食邑五百户。”

《王僧达传》：“僧达族子确，年少美姿容，僧达与之私款。
确叔父休为永嘉太守，当将确之郡，僧达欲逼留之。
确知其意，避不复往。僧达大怒，潜于所住屋后作大
坑，欲诱确来别，因杀而埋之。从弟僧虔知其谋，禁呵
乃止。”

《刘延孙传》：“大明元年，除金紫光禄大夫，领太子詹事，
中正如故。其年又出为镇军将军，南徐州刺史。先是，
高祖遗诏，京口要地，去都邑密迩，自非宗室近戚，不
得居之。”延孙与帝室虽同是彭城人，别属吕县。刘氏
居彭城县者，又分为三里，帝室居绥兴里，左将军刘
怀肃居安上里，豫州刺史刘怀武居丛亭里，及吕县
凡四刘虽同出楚元王，由来不序昭穆。延孙于帝室
本非同宗，不应有此授。时司空竟陵王诞为徐州，上
深相畏忌，不欲使居京口，迁之于广陵。广陵与京口
对岸，欲使腹心为徐州，据京口以防诞，故以南陵授
延孙而与之合族，使诸王序亲。

《沈庆之传》：“庆之少有志力。孙恩之乱也，遣人寇武康。
庆之未冠，随乡族击之，由是以勇闻。”

《薛安都传》：“安都，河东汾阴人也。世为强族，同姓有三
千家。父广为宗豪。高祖定关河，以为上党太守。安都
少以勇闻。身长七尺八寸，便弓马。索虏使助秦州刺
史北贺汨击反胡，曰龙子，灭之。”由是为伪雍、秦二州
都统。州各有刺史，都总统其事。元嘉二十一年，索虏
主拓跋焘击芮芮大败，安都与宗人薛永宗起义，永
宗营汾曲，安都袭得弘农。会北地人盖吴起兵，遂连
衡相应。焘自率众击永宗，灭其族，进击盖吴。安都料
众寡不敌，率壮士辛灵度等弃弘农归国。

《谢弘微传》：弘微所继叔父混，名知人，风格高峻，少所
交纳，唯与族子灵运、瞻、曜、弘微，并以文义赏会。尝共
宴处，居在乌衣巷，故谓之乌衣之游。混五言诗所云
“昔为乌衣游，戚戚皆亲侄”者也。其外虽复高流时誉，
莫敢造门。瞻等才辞辩富，弘微每以约言服之。混特
所敬贵，号曰微子。谓瞻等曰：“汝诸人虽才义丰辩，未”
必皆惬众心，至于领会机赏，言约理要，故当与我共
推。《微子》常云，“阿远刚躁负气，阿客博而无检，曜恃才
而持操不笃，晦自知而纳善不周”，设复功济三才，终
亦以此为恨。至如微子，吾无间然。

《南齐书高帝本纪》：“帝皇考讳承之，字嗣伯，少有大志，
才力过人。宗人丹阳尹摹之、北兖州刺史源之，并见
知重。”

《崔慰祖传》：“慰祖父庆绪，永明中为梁州刺史。慰祖父
丧，梁州之资，家财千万，散与宗族。”

《江泌传》：泌字士清，母亡后，以生阙供养，遇鲑不忍食，
食菜不食心，以其有生意也。泌族人兖州治中泌，黄
门郎愈之子也。与泌同名，世谓泌为“孝江泌”以别之。
《褚炫传》：炫居身清立，罢江夏还，得钱十七万，于石头
并分与亲族，病无以市药，卒无以殡敛。

《王僧虔传》：僧虔少时，群从宗族并会，客有相之者云：
“僧虔年位最高，仕当至公，馀人莫及也。”

《刘蚪传》：“蚪字灵预，南阳涅阳人也。永明三年。蚪及刘
昭诏征为通直郎。不就。刘昭与蚪同宗。”

《宗测传》：“测字敬微，少静退，不乐人间，绝宾客，惟与宗
人尚之等往来讲说。”

《沈𬴊士传》：“𬴊士称疾归乡，更不与人物通，作《元散赋》
以绝世宗人徐州刺史昙庆、侍中怀文，左率勃来候
之，𬴊士未尝答也。”

《梁书韦叡传》：“叡族弟爱，字孝友。年十二，尝游京师。值
天子出游南苑，邑里喧哗，老幼争观，爱独端坐读书，
手不释卷，宗族见者，莫不异焉。”

《沈约传》：“约少时孤贫，丐于宗党，得米数百斛，为宗人
所侮，覆米而去。及贵，不以为憾，用为郡部传。”

《王瞻传》：“瞻字思范。父猷，廷尉卿。瞻年数岁，尝从师受业，时有伎经其门，同学皆出观，瞻独不视，习诵如初。
从父尚书仆射僧达闻而异之，谓瞻父曰：‘吾宗不衰，
寄之此子’。”

《傅昭传》：“昭字茂远，父淡，事宋竟陵王刘诞。诞反，淡坐
诛。昭六岁而孤，哀毁如成人者，宗党咸异之。”

《萧琛传》：高祖在西邸，早与琛狎。每朝䜩，接以旧恩，呼
为宗老。琛亦奉陈昔恩，以早簉中阳，夙忝同闬，虽迷
兴运，犹荷洪慈。上答曰：“虽云早契阔，乃自非同志。勿
谈兴运初，且道狂奴异。”

《夏侯亶传》：亶为人美风仪，宽厚有器量，涉猎文史，辩
给能专对。宗人夏侯溢为衡阳内史，辞日，亶侍御坐，
高祖谓亶曰：“夏侯溢于卿疏近？”亶答曰：“是臣从弟。”高
祖知溢于亶已疏，乃曰：“卿伧人，好不辩族从。”亶对曰：
“臣闻服属易疏，所以不忍言族。”时以为能对。

《孔休源传》：休源字庆绪，会稽山阴人也。初到京，寓于
宗人少府卿孔登宅，曾以祠事入庙，侍中范云一与
相遇，深加褒赏曰：“不期忽觏清颜，顿祛鄙吝，观天披
雾，验之今日。”后云命驾到少府门，登便拂筵整带，谓
当诣己。既而独造休源，高谈尽日，同载还家，登深以
为愧。

《何敬容传》：“敬容字国礼，大同五年，入为尚书令侍中
将军。十一年，坐妾弟费慧明为导仓丞，夜盗官米，为
禁司所执，送领军府。时河东王誉为领军将军，敬容
以书解慧明，誉即封书以奏。高祖大怒，付南司推劾。
御史中丞张绾奏敬容挟私罔上，合弃市刑。诏特免
职。初，天监中，有沙门释宝志者，尝遇敬容，谓曰：‘君后
必贵，然终是何败何耳’。”及敬容为宰相，谓何姓当为
其祸，故抑没宗族，无仕进者。至是竟为河东所败
《沈峻传》：峻字士嵩，吴兴武康人。家世农夫。至峻好学，
与舅太史叔明师宗人沈麟士门下积年，昼夜自课，
时或睡寐，辄以杖自击。其笃志如此。

《何思澄传》：思澄字元静，东海郯人。与宗人逊及子朗
俱擅文名。时人语曰：“东海三何，子朗最多。”思澄闻之
曰：“此言误耳。如其不然，故当归逊。”思澄意谓宜在己
也。

《沈瑀传》：瑀字伯瑜，高祖即位，瑀自暨阳令擢兼尚书
右丞。瑀荐族人沈僧隆、僧照有吏干，高祖并纳之。
《丘仲孚传》：仲孚字公信，吴兴乌程人也。少好学，从祖
灵鞠有人伦之鉴，常称为“千里驹”也。

《刘霁传》：“霁字士烜，平原人也。年九岁，能诵《左氏传》，宗
党咸异之。”

《陈书高宗柳皇后传》：“后讳敬言，河东解人也。后性谦
谨，未尝以宗族为请，虽衣食亦无所分遗。”

《萧引传》：引字叔休，方正有器局。侯景之乱，梁元帝为
荆州刺史，朝士多往归之。引曰：“诸王力争，祸患方始，
今日逃难，未是择君之秋。吾家再世为始兴郡，遗爱
在民，正可南行，以存家门耳。”于是与弟彤及宗亲等
百馀人奔岭表。引宗族子弟，多以行义知名。

《陆琼传》：“琼性谦俭，不自封植，虽位望日隆，而执志愈
下。园池室宇，无所改作，车马衣服，不尚鲜华。四时禄
俸，皆散之宗族，家无馀财。”

《谢贞传》：“贞年十四，丁父艰，号顿于地，绝而复苏者数
矣。族兄暠乃往华严寺，请长爪禅师为贞说法，自后
稍进𫗴粥。太清之乱，亲属散亡，贞于江陵陷没，暠逃
难番禺，贞母出家于宣明寺。及高祖受禅，暠还乡里，
供养贞母，将二十年。太建五年，贞乃还朝。”

《沈文阿传》：文阿字国卫，性刚彊，高祖受禅，辄弃官还
武康。高祖大怒，发使往诛之。时文阿宗人沈恪为郡，
请使者宽其死，即面缚锁颈，致于高祖。高祖视而笑
曰：“腐儒复何为者。”遂赦之。

《魏书高祖纪》：“高祖孝文皇帝，讳宏，太和十有七年五
月壬戌，宴四庙子孙于宣文堂，帝亲与之齿，行家人
之礼。帝敦睦九族，礼敬俱深。”

《神元平文诸帝子孙传》：“志字猛略，少清辩强干，历览
书传，颇有文才。为洛阳令，不避强御。与御史中尉李
彪争路，俱入见，面陈得失。彪言：‘御史中尉避承华车
盖，驻论道剑鼓，安有洛阳县令与臣抗衡’？志言：‘神乡
县主，普天之下，谁不编户，岂有俯同众官，避中尉’？高
祖曰：‘洛阳我之丰沛，自应分路扬镳，自今以后，可分
路而行’。”及出，与彪折尺量道，各取其半。高祖谓邢峦
曰：“此儿竟可，所谓王孙公子，不镂自雕。”峦曰：“露枝霜
条，故多劲节；非鸾则凤，其在本枝也。”

《袁翻传》：“翻字景翔，陈郡项人也。父宣，有才华，为刘彧
青州刺史沈文秀府主簿。皇兴中，东阳州平，随文秀
入国，而大将军刘昶每提引之，言是其外祖淑之近
亲，令与其府谘议参军袁济为宗。宣时孤寒，甚相依
附。及翻兄弟官显，与济子洸、演遂各陵竞，洸等乃经
公府，以相排斥。”

《胡叟传》：“叟元妻敦煌宋氏，先亡无子，后庶养者亦皆
早夭，竟以绝后。叟死无有，家人营主凶事，胡始昌迎
而殡之于家，葬于墓次，即令一弟继之，袭其爵，始复男虎威将军。叟与始昌虽为宗室，而性气殊诡，不相
好附，于其存也，往来乃简，及亡而收恤至厚。议者以
为非必敦哀疏宗，或缘求利品秩也。”

《崔元伯传》：“时清河崔宽，字景仁，避地陇右。李暠父剖
使宽送款，世祖嘉之，赐爵沂水男。宽之通款也，见司
徒浩，浩与相齿次，厚存抚之。及浩诛，以远来疏族，独
得不坐。遂家于武城，居司空林旧墟，以一子继浩。”
《李顺传》：“顺字德正，与从兄灵、从弟孝伯并以学识器
业见重于时，故能砥砺宗族，竞各修尚。灵与族叔诜、
族”弟熙等俱被征，事在高允、《高士颂》。

《房法寿传》法寿族子景远字叔遐。重然诺，好施与。频
岁凶俭。分赡宗亲。

《杜铨传》：“铨字士衡，京兆人，晋征南将军预五世孙也。
侨居赵郡。初，密太后父豹丧在濮阳，世祖欲命迎葬
于邺，谓司徒崔浩曰：‘天下诸杜，何处望高’？浩对京兆
为美。世祖曰：‘朕今方改葬外祖，意欲取京兆中长老
一人以为宗正，命营护凶事。浩曰：‘中书博士杜铨，其
家今在赵郡，是杜预之后，于今为诸杜之最，即可取
之’’。”诏召见。铨器貌瑰雅，世祖感悦，谓浩曰：“此真吾所
欲也。”以为宗正，令与杜超子道生迎豹丧柩，致葬邺
南。铨遂与超如亲。超谓铨曰：“既是宗近，何缘复侨居
赵郡？”乃迎引同属魏郡焉。

《郑羲传》：“羲子道昭，道昭子严祖，颇有风仪，粗观文史，
历通直郎，通直常侍。轻躁薄行，不修士业，倾侧势家，
干没荣利，闺门秽乱，声满天下。出帝时，御史中尉綦
隽劾严祖与宗氏从姊奸通，人士咸耻言之，而严祖
聊无愧色。”

《景穆十二王传》：“丽子显和，少有节操，历司徒记室参
军。司徒崔光每见之曰：‘元参军风流清秀，容止闲雅，
乃宰相之器’。除徐州安东府长史。刺史元法僧叛，显
和与战被擒，执手命与连坐。显和曰：‘显和与阿翁同
源别派，皆是磐石之宗。一朝以地外叛，若遇董狐，能
无惭德’？遂不肯坐。法僧犹欲慰喻，显和曰：‘乃可死作
恶鬼，不能生为叛臣’。”及将杀之，神色自若。建义初，赠
秦州刺史。

《任城王云传》云：长子澄，字道镇，袭封。以氐羌反叛，除
都督梁益荆三州诸军事、征南大将军、梁州刺史。文
明太后引见澄，诫厉之，顾谓中书令李冲曰：“此儿风
神吐发，德音闲婉，当为宗室领袖。是行使之，必称我
意，卿但记之，我不妄谈人物也。”澄至州，诱导怀附，西
南款顺。

《昭成子孙传》：昭弟绍，字丑伦，少聪慧。迁尚书右丞。绍
断决不避强御。世宗诏令检赵修狱，以修佞幸，因此
遂加杖罚，令其致死。帝责绍不重闻，绍曰：“修奸佞甚
于董贤，臣若不因衅除之，恐陛下复被哀帝之名。”以
其言正，遂不罪焉。及出，广平王怀拜绍，贺曰：“阿翁乃
皇家之正直，虽朱云、汲黯何以仰过！”绍曰：“但恨戮之
稍晚，以为愧耳。”卒于凉州刺史。

《崔挺传》：“挺弟振，字延根。少有学行，居家孝友，为宗族
所称。”

《高聪传》：聪字僧智，生而丧母，祖母王抚育之。大军攻
克东阳，聪徙入平城，与蒋少游为云中兵户，窘困无
所不至。族祖允视之若孙，大加赒给。聪涉猎经史，颇
有文才，允嘉之，数称其美，言之朝廷云：“青州蒋少游
与从孙僧智，虽为孤弱，皆有文情。由是与少游同拜
中书博士。”

《陈留王虔传》：“虔子崇，性沈厚。初，卫王死后，太祖欲敦
宗亲之义，诏引诸王子弟入宴。常山王素等三十馀
人，咸谓与卫王相坐，疑惧，皆出逃遁，将奔蠕蠕，唯崇
独至。太祖见之甚悦，厚加礼赐，遂宠敬之。素等，于是
亦安。”

《刘芳传》：“芳沈雅方正，概尚甚高，高祖器敬之。太子恂
之在东宫，高祖欲为纳芳女，芳辞以年貌非宜。高祖
叹其谦慎，更敕芳举其宗女，芳乃称其族子长文之
女。高祖乃为恂聘之，与郑懿女对为左右孺子焉。”
《苻健传》：“慕容冲入据长安，坚至五将山，姚苌害焉。坚
子丕称尊，丕族子登，字文高，麤险不修细行，故坚弗
之”奇也。丕死，登僭称尊号于陇东，号年太初，置百官，
立坚神主于军中，载以辎軿、羽葆、青盖，建黄旗，虎贲
之士三百人以卫之。每战必告，缮甲治兵，引师而东，
皆刻鉾铠为死休字，示以战死为志。每战以长矛钩
刃为方圆大陈，知有厚薄，从中分配，故人自为战，所
向无前。登每围苌营，四面大哭，哀声动人，大呼曰：“杀
君贼！姚苌出来，吾与汝决，何为枉害无辜？”苌惮而不
应。

《北齐书孙搴传》：“搴字彦举，乐安人也。少励志勤学，孙
腾以宗情荐之。”

《元韶传》：“韶字世胄，魏孝庄之后。历位太尉侍中，录尚
书、司州牧，进太傅，齐天保元年，降爵为县公。韶性行
温裕，以高氏婿，颇膺时宠，能自让退，临人有惠政，好
儒学礼致才彦，爱林泉，修第宅，华而不侈。文宣帝剃韶须髯，加以粉黛，衣妇人服以自随。曰：‘我以彭城为
嫔御。讥元氏微弱，比之妇女十年。太史奏云：今年当
除旧布新’。”文宣谓韶曰：“汉光武何故中兴？”韶曰：“为诛
诸刘不尽。”于是乃诛诸元以厌之。遂以五月诛元世
哲、景武等二十五家，馀十九家并禁止之。韶幽于京
畿地牢，绝食啖衣袖而死。及七月，大诛元氏，自昭成
已下，并无遗焉。或父祖为王，或身常贵显，或兄弟强
壮，皆斩东市。其婴儿投于空中，承之以槊。前后死者
凡七百二十一人，悉投尸漳水。剖鱼多得爪甲，都下
为之久不食鱼。

《襄乐王显国传》：“显国，神武从祖弟也。无才伎，直以宗
室谨厚，天保元年封襄乐王。位右卫将军，卒。”

《阳休之传》：“休之字子烈，魏孝昌中，杜洛周破蓟城，休
之与宗室及乡人数千家南奔章武，转至青州。是时
葛荣寇乱河北，流民多凑青部。休之知将有变，乃请
其族叔伯彦等曰：‘客主势异，竞相陵侮，祸难将作。如
鄙情所见，宜潜归京师避之’。诸人多不能从，休之垂
涕别去。俄而邢杲作乱，伯彦等咸为士民所杀，一时”
遇害，诸阳死者十人，唯休之兄弟获免。

《邢邵传》：邵字子才，十岁便能属文，雅有才思，聪明彊
记，日诵万言。族兄峦有《人伦鉴》，谓子弟曰：“宗室中有
此儿，非常人也。”

《羊烈传》：烈字信卿，魏孝昌中，烈从兄偘为太守，据郡
起兵外叛。烈潜知其谋，深惧家祸，与从兄广平太守
敦驰赴洛阳告难。朝廷将加厚赏，烈告人云：“譬如斩
手全躯，所存者大尔。岂有幸从兄之败，以为己利乎。”
卒无所受。

《周书虞国公仲传》，“仲德皇帝从父兄也。仲子兴生兵
乱，与仲相失，年又幼冲，莫知其戚属远近，与太祖兄
弟初不相识。保定二年，诏仲子兴始附属籍。高祖以
兴宗戚近属，尊礼之甚厚。”

《蔡祐传》：“祐字承先，性节俭，所得禄皆散与宗族，身死
之日，家无馀财。”

《宇文测传》：“测弟深，字奴干。性仁爱，情隆宗党。从弟神
誉、神庆幼孤，深抚训之，义均同气，世以此称焉。”
《权景宣传》：“景宣字晖远，天水显亲人也。少聪悟，有气
侠，宗党皆叹异之。”

《薛善传》：“大统三年，齐神武败于沙苑，留善族兄崇礼
守河东。太祖遣李弼围之，崇礼固守不下。善密谓崇
礼曰：高氏戎车犯顺，致令主上播越，与兄忝是衣冠
绪馀，荷国荣宠。今大军已临，而兄尚欲为高氏尽力，
若城陷之日，送首长安，云逆贼某甲之首。死而有灵，
岂不殁有馀愧？不如早归诚款，虽未足以表奇节，庶
获全首领。”而崇礼犹持疑不决。会善从弟馥妹夫高
子信为防城都督，守城南面，遣馥来诣善，云“意欲应
接西军，但恐力所不制。”善即令弟济将门生数十人，
与信、馥等斩关，引弼军入。时预谋者并赏五等爵。善
以背逆归顺，臣子常情，岂容阖门大小，俱叨封邑，遂
与弟慎并固辞不受。太祖嘉之，以善为汾阴令。善干
用彊明，一郡称最。

《杜杲传》：杲字子晖，学涉经史，有当世干略。其族父瓒，
清贞有识鉴，深器重之，常曰：“吾家千里驹也。”

《宇文神举传》：“神举，太子之族子也。早岁而孤，有夙成
之量，族兄安化公深器异之。”

《隋书元孝矩传》：孝矩拜南丰州刺史时，见周太祖专
政，将危元氏，孝矩每慨然有兴复社稷之志，阴谓昆
季曰：“昔汉氏有诸吕之变，朱虚、东牟卒安刘氏。今宇
文之心，路人所见，颠而不扶，焉用宗子？盍将图之”，为
兄则所遏，孝矩乃止。

《徐孝肃传》：“孝肃，汲郡人也。宗族数千家，多以豪侈相
尚，惟孝肃性俭约，事亲以孝闻。虽在幼齿，宗党每有
争讼，皆至孝肃所平论之，为孝肃所短者，无不引咎
而退。”

《李士谦传》：士谦字子约，赵郡平棘人也。自以少孤，未
尝饮酒食肉，口无杀害之言，至于亲宾来萃，辄陈樽
俎，对之危坐，终日不倦。李氏宗党豪盛，每至春秋二
社，必高会极欢，无不沉醉諠乱。尝集士谦所，盛馔盈
前，而先为设黍，谓群从曰：“孔子称黍为五谷之长，荀
卿亦云食先黍稷，古人所尚，容可违乎？”少长肃然，不
敢弛惰。退而相谓曰：“既见君子，方觉吾徒之不德也。”
士谦闻而自责曰：“何乃为人所疏，顿至于此？”

《房彦谦传》：“彦谦字孝冲。年七岁，诵数万言，为宗党所
异遇。期功之戚，必蔬食终礼，宗从取则焉。”

《周罗睺传》：罗睺，字公布，九江浔阳人也。年十五，善骑
射，好鹰狗，任侠放荡，收聚亡命，阴习兵书。从祖景彦
诫之曰：“吾世恭谨，汝独放纵，难以保家。若不丧身，必
将灭吾族。”罗睺终不改。
《虞世基传》：世基貌沉审，言多合意，是以特见亲爱，朝
臣无与为比。宇文化及弑逆也，世基乃见害焉。子熙
大业永为符玺郎。次子柔晦，并宣义郎。化及将乱之
夕，宗人虞伋知而告熙曰：“事势已然，吾将济卿南度且得免祸，同死何益！”熙谓伋曰：“弃父背君，求生何地！
感尊之怀，自此决矣。”及难作，兄弟竞请先死，行刑人
于是先世基杀之。

《杨义臣传》：“义臣，代人也。本姓尉迟氏。父崇，仕周为仪
同大将军，以兵镇恒山。时高祖为定州总管，崇知高
祖相貌非常，每自结纳，高祖甚亲待之。及为丞相，尉
迥作乱，崇以宗族之故，自囚于狱，遣使请罪。高祖下
书慰谕之，即命驰驿入朝，恒置左右。开皇初，封泰兴
县公。岁馀，从行军总管达奚长孺击突厥于周盘，力”
战而死，赠大将军、豫州刺史，以义臣袭崇官爵。时义
臣尚幼，养于宫中，年未弱冠，奉诏宿卫，如千牛者数
年，赏赐甚厚。上尝从容言及恩旧，顾义臣嗟叹久之，
下诏曰：“朕受命之初，群凶未定，明识之士，有足可怀。
尉义臣与尉迥，本同骨肉，既狂悖作乱邺城，其父崇
时在常山，典司兵甲，与迥邻接，又是”至亲，知逆顺之
理，识天人之意，即陈丹款，虑染恶徒，自执有司，请归
相府。及北夷内侵，横戈制敌，轻生重义，马革言旋。操
表存亡，事贯幽显。虽高官大赏，延及于世，未足表松
筠之志，彰节义之门。义臣可赐姓杨氏，赐钱三万贯，
酒三十斛，米麦各百斛，编之属籍，为皇太孙。

《柳机传》：机字匡时，初在周与族人文成公昂俱历显
要，及此机昂并为外职。杨素时为纳言，方用事，因上
赐宴，素戏机曰：“二柳俱摧，孤杨独耸。”坐者欢笑，机竟
无言。

《謇之传》：“謇之字公正，吐谷浑来降，朝廷以宗女光化
公主妻之，以謇之兼散骑常侍，送公主于西域。俄而
突厥启民可汗求结和亲，复令謇之送义成公主于
突厥。謇之前后奉使，得二国所赠马千馀匹，杂物称
是，皆散之宗族，家无馀财。”

《独孤罗传》：“罗父信为宇文护所诛，罗寓居中山，孤贫
无以自给。齐将独孤永业以宗族之故，见而哀之，为
买田宅，遗以资畜。